钦定古今图书集成/明伦汇编/人事典/第095卷 > 礼记 > 《礼运》
## 钦定古今图书集成/明伦汇编/人事典/第095卷 > 礼记 > 《礼运》

及其死也，升屋而号，告曰：“皋某复。”然后饭腥而苴熟。
故天望而地藏也。体魄则降，知气在上。

〈注〉所以升屋者，以魂气之在上也。“皋”者，引声之言，某死者之名也。欲招此魂，令其复合体魂如是而不生，乃行死事。“天望地藏”，谓始死望天而招魂，体魄则葬藏于地也。所以然者，以体魄则降而下，知气则升而上也。〈大全〉临川吴氏曰：“‘体魄，谓形体精魄。降，谓降下在地。知气，谓神识魂气在上’，谓升上在天。其号、其告，望而求诸天之阳明者，盖为知气之在上而然，此时犹以生道处之，冀其知气来复而可以生也。始则饭腥，终则苴熟，藏而归诸地之阴幽者，盖为体魄之降而然，此时始以死道处之，俾其体魄得所而安于死也。”